Спанци (дем Суровичево)
Спанци (, Фан̀ос, до 1926 година Σπάντσα, Спанца или Σπάντσι, Спанци) е село в Република Гърция, в дем Суровичево (Аминдео), област Западна Македония.

География 
Селото е разположено на 32 километра югоизточно от град Лерин (Флорина), на 10 километра западно от град Суровичево (Аминдео) и на три километра от Екши Су в подножието на планината Вич.

История

Етимология 
Името е по изчезналото лично име *Спан < спан „който много спи“. Сравними са местното име Спанча, горист хълм и пасище на З от Алистрат, Драмско, селищните имена Горно и Долно Спанчево, Санданско, Спанчов, Силистренско, Спанчово, Ругуновско, Спанчево, Кочанско, Спанците, Габровско, река Спанч, Кукушко.

Праистория и Средновековие 
На три километра югоизточно от днешното село Спанци в местността Ливада има останки от праисторическо селище от неолита и ранната каменномедна епоха. На хълм на половин километър източно от селото има друго праисторическо селище от каменномедната епоха. В местността Тумба ливада има останки от сграда от византийската епоха.

В Османската империя 
През османската епоха селото е заселено от българи, за което говори и българското му име Спанци. Но през XVIII век управителят на Янина Али паша заселва в Спанци и в съседното село Гулинци турци юруци. В края на XIX век Спанци е смесено турско-циганско мюсюлманско село. В „Етнография на вилаетите Адрианопол, Монастир и Салоника“, издадена в Константинопол в 1878 година и отразяваща статистиката на мъжкото население от 1873 година, Спанци (Spantzi) е посочено като село с 25 домакинства с 67 жители българи.

В 1889 година Стефан Веркович пише за Спанци:

Според Васил Кънчов („Македония. Етнография и статистика“) в Спанци в 1900 година живеят 120 турци и 60 цигани. Според Наум Темчев в 1903 година селото е турско.

В Гърция 
През Балканската война в селото влизат гръцки войски и след Междусъюзническата остава в Гърция. Боривое Милоевич пише в 1921 година („Южна Македония“), че Спанци има 2 къщи славяни християни и 25 къщи турци. След Гръцко-турската война при обмяната на населението между Турция и Гърция мюсюлманското население от Спанци и Гулинци се изселва и на негово място са заселени бежанци от Кавказ както и власи от Влашка Блаца (днес Власти). По-късно в селото се заселват и някои български семейства от околните села. В 1926 година селото е прекръстено на Фанос.

Преброявания 
 1913 – 162 души
 1920 – 142 души
 1928 – 122 души
 1940 – 165 души
 1951 – 148 души
 1961 – 166 души
 1971 – 192 души
 2001 – 137 души
 2011 – 87 души

Личности 
Починали в Спанци
  Доне Липитков (1875 – 1905), български революционер

Бележки 

Села в дем Суровичево